《古离别（一作古别离）》
唐代·权德舆

人生天地间，瞥若六辔驰。夭寿既常数，奈何生别离。

迹当中人域，正性日已衰。是非千万境，杳霭情尘滋。

出门事何常，暂别亦难期。冉冉叹流景，悠悠限山陂。

尽此一夕欢，华樽会前墀。鸡鸣东方曙，夙驾临通逵。

欲出强移步，欲留难致辞。两情不得已，念此留何为。

天明去已远，寂默居人归。入门复上堂，怳怳生惊疑。

经履同游处，犹言常相随。览物或临盘，翻怪来何迟。

乃知前日欢，本为今日悲。特此别后心，宁及未见时。

则知交疏分，久久翻易持。报君未别后，别后当自知。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。